
A kulturális örökség védelmének büntetőjogi eszközei Magyarországon

A különböző kultúrák folyamán létrejött, megőrzött, a kulturális örökség körébe tartozó kiemelkedő értékek, a történelmi korszakok sajátosságainak, hazánk múltjának és hagyományainak az őrzője. Az e tárgykörbe tartozó felbecsülhetetlen értékű és pótolhatatlan javakat ahhoz, hogy a jövő generációi számára fennmaradjon, fokozott védelemben kell részesíteni.
Kutatómunkám során a kulturális örökség büntetőjogi védelmére vonatkozó szakirodalom feldolgozására, a jogi szabályozás hiányosságainak feltárására, valamint a szakirodalomban fellelhető problémák összegzésére és megoldási javaslatok elemzésére törekedtem. Empirikus kutatás formájában kívántam megközelíteni a témát, de nem találtam olyan esetet, ahol jogerős bírósági ítéletben elítéltek volna valakit Magyarországon.
Elsődlegesen a kulturális örökségvédelem történeti fejlődését vizsgálva az integrált örökségvédelem intézményének magyarországi kialakulását elemeztem és megállapítottam, hogy a jelenleg is hatályos „A kulturális örökség védelméről” szóló 2001. évi LXIV. törvény nagy előrelépést jelentett; hiszen megteremtette az egységes kulturális örökségvédelem fogalmát, amely kiterjed a régészeti örökség, a műemlékek és a kulturális javak védelmére. Ezt követően a büntetőjog szabályozási körébe tartozó problémákat vetettem fel; kezdve a régészeti lelőhelyek kérdésével. A következőkben konstatáltam, hogy a hazai jogrendszerben a legnagyobb problémát a műtárgyhamisítás kérdésének jogi tisztázatlansága jelenti. Megállapítottam, hogy hatályos szabályozásunk nem foglalja magában a hamisítás, a másolat, illetve az utánzat fogalmának meghatározását, egymástól való elhatárolását. Úgy ítélem meg, hogy sürgetővé vált e definíciók törvényi szintű szabályozása. Álláspontom szerint a műtárgyhamisítást a Büntető Törvénykönyvben külön tényállásként kellene feltüntetni. A problémák felvetése után a szakirodalomban megfogalmazásra került – általam is relevánsnak tartott – megoldási javaslatokat vizsgáltam; nevezetesen a hiteles szakértői tevékenység feltételeinek a megteremtését, a műkereskedelmi törvény kidolgozását és a vitatott eredetű műtárgyak adatbázisának a létrehozását.
Tanulmányom célja a figyelem felkeltése e téma iránt. Úgy vélem, megálljt kell parancsolni kulturális örökségünk további torzításának és csonkításának, hogy hazánk értékei – a jövő számára – tovább őrizhessék a bennük rejlő, felfedezésre váró, múltbéli titkokat és továbbra is egy nép összetartozását és identitását szolgálhassák. 



